Tre søstre dømt for vold mod kvinde, som de mistænkte var deres fars hemmelige elskerinde

Tre søstre på 21, 26 og 28 år overfaldt en kvinde i 40´erne i hendes hjem i Ballerup for øjnene af kvindens to døtre på 10 og 12 år.

Hun blev slået i ansigtet og på kroppen, fik flere spark og blev grebet om halsen, inden søstrene tog kvindens og døtrenes to mobiltelefoner og trampede dem i stykker, så de ikke kunne ringe efter hjælp.

Motivet: Søstrene mente, at kvinden, der var kollega til deres far, var hans hemmelige elskerinde.

Men det er ikke dokumenteret, og kvinden afviste det pure, da hun i går blev afhørt som vidne i retten i Glostrup.

Her blev søstrene alle idømt tre måneders fængsel for vold, hærværk og ulovlig indtrængen i kvindens lejlighed. To af de tre måneder blev gjort betinget, så de tre søstre skal altså hver afsone en måneds fængsel.

De tog betænkningstid med hensyn til anke.

Datter løb efter hjælp

Søstrene, der er af mellemøstlig herkomst, nægtede sig skyldige og forklarede, at de blot havde haft en samtale med kvinden foran hjemmet i Ballerup. De havde ikke været indenfor og de havde ikke overfaldet hende, forklarede de.

Det var kvindens ene datter, der løb hen til en nabo efter hjælp, og naboen ringede til politiet.

I retten blev der afspillet video-afhøringer af pigerne, der støttede deres mor i forklaringen om, at de tre søstre havde mast sig ind i lejligheden, da moren åbnede døren, og at hun blev overfaldet i et værelse i lejligheden.

Retssagen kastede ikke nærmere lys over, hvorfor de tre søstre havde mistanke om, at kvinden skulle være deres fars elskerinde. Kvinden var kollega til faderen på en mindre arbejdsplads.

Overfaldet skete den 24. november sidste år cirka klokken 18.30.

Skærpende omstændighed

De tre søstre var hidtil ustraffede, og ifølge en ny vejledning fra Rigsadvokaten skal der i første-gangs tilfælde af 'almindelig' vold efter straffelovens § 244 kun nedlægges påstand om betinget fængselsstraf.

Men retten i Glostrup mente, at sagen var så grov, at søstrene ikke kunne slippe med en ren betinget straf.

- Jeg er tilfreds med, at retten ser det som en skærpende omstændighed i forhold til straffen, at volden mod kvinden bliver begået i hendes eget hjem og lige foran hendes børn, siger anklagerfuldmægtig, David Haahr til Ekstra Bladet.

Retten i Glostrup oplyser i en pressemeddelelse, at retten også lagde vægt på, at de tiltalte ikke tidligere var straffet for vold og i øvrigt på, at de havde særdeles gode personlige forhold.

Den ene er uddannet skolelærer, og de andre to havde arbejde og var under uddannelse.